ملي امنیت شورا: طالبانو تېره اونۍ ۲۳ ملکي وګړي وژلي
د افغانستان د ملي امنیت شورا وايي، تیره اونۍ د وسله والو طالبانو په بریدونو کې ۶۸ ملکي وګړو ته مرګ ژوبله اوښتې ده.
د ملي امنیت شورا د شنبې په ورځ جولای۱۱(چنګاښ۲۱) په یوې اعلامیې کې ویلي چې له یادو ملکي وګړو څخه ۲۳ تنه وژل شوي او ۴۵ نور ټپیان شوي دي. په اعلامیه کې ویل شوې چې د طالبانو لخوا ملکي وګړو ته دغه مرګ ژوبله د هیواد په ۱۶ ولایتونو کې د سړک غاړې ماین چاودنو، مخامخ جګړې او هدفي بریدونو کې اوښتې ده. یادې شورا ویلي چې د دغه ملکي مرګ ژوبلې زیاته برخه په پکتیکا، تخار، ننګرهار او ځینو نورو ولایتونو کې رامنځته شوې ده. د ملي امنیت شورا ویلي: "دغه راز د ولسي وګړو د وژلو ترڅنګ د ملکي خلکو اختطاف او د عامه تاسیساتو او ځایونو څخه د جنګي سپر په توګه استفاده هغه نور موارد دي چې طالبانو ترې ګټه اخلي." د طالبانو لخوا د تاوتریخوالي زیاتېدو په اړه اندېښنه ښودل شوې او دا تاوتریخوجالی یې د ملکیانو او افغان حکومت د غوښتنې خلاف کار بللی دی. وسله والو طالبانو تر دا مهاله په دې اړه څه نه دي ویلي، خو تر دې مخکې ورته راپورونه ردکړي دي. ملکي وګړو ته د طالبانو لخوا د مرګ ژوبلې اوښتو راپور پر داسې مهال ورکول کیږي چې د بین الافغاني خبرو پیلېدو په هدف ټولو لورو له طالبانو څخه د تاوتریخوالي کمېدو غوښتنه کړې ده. په افغانستان کې د ملګرو ملتونو سیاسي استازوالۍ یا «یوناما» د روانې چنګاښ میاشتې پر۱۲مه وویل چې د ۲۰۲۰ کال په شپږو میاشتو کې په افغانستان کې څه باندې ۸۰۰ ملکي وګړي د قصدي بریدونو قرباني شوي دي. د ملګرو ملتونو سیاسي استازوالۍ همدارنګه ویلي چې د افغانستان په ځينو سیمو کې د جګړو له امله د روان کال د لومړۍ ربع په پرتله د ملکي تلفاتو په کچه کې ۲۵ سلنه زیاتوالی هم راغلی دی. یوناما په افغانستان کې پر ښکېلو اړخونو غږ کړی و چې د ملکي خلکو ژوند ته پام وکړي.